**BALATONSZEPEZD KÖZSÉG ÖNKORMÁNYZATA**

8252 Balatonszepezd, Árpád u. 27.

**Ügyiratszám:** BSZ/1264-9/2025.

* 1. **J E G Y Z Ő K Ö N Y V**

**Készült:** Balatonszepezd Község Önkormányzata Képviselő-testülete **2025. szeptember 26-án 8.00 órakor** megtartott **nyilvános** üléséről

**Az ülés helye:** Balatonszepezd, Községháza – földszinti tárgyaló

(8252 Balatonszepezd, Árpád u. 27.)

**Jelen vannak:** Bíró Imre polgármester

Varga József alpolgármester

Inhof Tamás

dr. Temesvári Zsolt képviselők

**Igazoltan távol:** Kiss István képviselő

**Tanácskozási joggal megjelent**:

dr. Varga Viktória jegyző, jegyzőkönyvvezető

dr. Kiss Balázs Tamás aljegyző

Szántó Szilvia irodavezető

**Bíró Imre polgármester:** Köszönti a nyilvános ülésen megjelenteket. Megállapítja, hogy a képviselő-testület 4 fő jelenlétével határozatképes, az ülést megnyitja. Javasolja, hogy a mai nyilvános ülésen a meghívóban szereplő napirendi pontok kerüljenek megtárgyalásra.

**Napirend:**

**1) Balatonszepezd Község Önkormányzata Szervezeti és Működési Szabályzatáról szóló 3/2019. (III.29.) önkormányzati rendeletének módosítása**

*Előterjesztő: Bíró Imre polgármester*

**2) A zártkerti ingatlanok művelés alól kivett területként történő bejegyzéséről szóló önkormányzati rendelet megalkotása**

*Előterjesztő: Bíró Imre polgármester*

**3) Az elismerő cím és helyi kitüntetés alapításáról és adományozásának rendjéről szóló önkormányzati rendelet felülvizsgálata**

*Előterjesztő: Bíró Imre polgármester*

**4) A településrendezési eszközök módosítása (2025/II.) során döntés környezeti vizsgálat szükségességéről, valamint a partnerségi egyeztetés lezárása**

*Előterjesztő: Bíró Imre polgármester*

**5) Döntéshozatal Németh Ferenc könyvének kiadása tárgyában**

*Előterjesztő: Bíró Imre polgármester*

**6) A Balatonszepezd Önkormányzati Sportklub támogatásának jóváhagyása**

*Előterjesztő: Bíró Imre polgármester*

**7) A Balatonszepezdi Gesztenyevirág Nőegylet támogatásának jóváhagyása**

*Előterjesztő: Bíró Imre polgármester*

**8) Az egyes szociális és gyermekvédelmi ellátási formák szabályozásáról szóló 4/2020. (IV.7.) önkormányzati rendelet módosításáról szóló rendelet véleményezése**

*Előterjesztő: Bíró Imre polgármester*

**9) Bursa Hungarica Felsőoktatási Önkormányzati Ösztöndíjrendszer 2026. évi fordulójához történő csatlakozás**

*Előterjesztő: Bíró Imre polgármester*

**10) Fogorvosi helyettesítés tudomásul vétele**

*Előterjesztő: Bíró Imre polgármester*

**11) Kötelező felvételt biztosító általános iskolai körzethatárok véleményezése**

*Előterjesztő: Bíró Imre polgármester*

**12) Emléktábla állítása Jancsek Antal részére**

*Előterjesztő: Bíró Imre polgármester*

**13) A Balaton Fejlesztési Tanács által közzétett „Településfejlesztést szolgáló beruházások támogatás” tárgyú pályázat benyújtása**

*Előterjesztő: Bíró Imre polgármester*

**NAPIREND TÁRGYALÁSA**

**1) Balatonszepezd Község Önkormányzata Szervezeti és Működési Szabályzatáról szóló 3/2019. (III.29.) önkormányzati rendeletének módosítása**

*Előterjesztő: Bíró Imre polgármester*

**Bíró Imre polgármester:** A felhatalmazó jogszabályt hatályon kívül helyezték, erre hivatkozik az Szmsz is, ezért ott is hatályon kívül kell helyezni. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester*

*a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal**

**– egyhangúlag – az alábbi határozatot hozza:**

**8/2025. (IX.30.) ÖNKORMÁNYZATI RENDELET**

Balatonszepezd Község Önkormányzata Képviselő–testülete a Balatonszepezd Község Önkormányzata Szervezeti és Működési Szabályzatáról szóló 3/2019. (III.29.) önkormányzati rendeletének módosításáról szóló rendelet–tervezetet elfogadja, és 8/2025. (IX.30.) számon önkormányzati rendeletei közé iktatja.

**2) A zártkerti ingatlanok művelés alól kivett területként történő bejegyzéséről szóló önkormányzati rendelet megalkotása**

*Előterjesztő: Bíró Imre polgármester*

**Bíró Imre polgármester:** Sokan érdeklődtek már ezügyben, sok a zártkert a településen. 10 éve volt a lehetőség, hogy ki lehessen venni művelés alól. Jelenleg is lehet, csak bonyolult. Ezt könnyítené meg a jelenlegi rendelet. Az adásvételeket is megkönnyítené, mert nem kell majd alkalmazni a földekkel kapcsolatos eljárást. A rendelet a könnyítés alapját teremti meg, de a tulajdonosoknak felelősen kell dönteni, mert ha kivonják művelésből, telekadó alá fog kerülni a terület. Ha kiveszik művelésből, akkor nem válik beépíthetővé, mert nem fog megfelelni a HÉSZ-nek. Mindenkinek mérlegelni kell. A maga részéről javasolja a rendelet elfogadását. Kérdezi, hogy valakinek van-e kérdése, észrevétele, hozzászólása?

**dr. Kiss Balázs Tamás aljegyző**: Tájékoztatja a testületet, hogy a hivatalhoz tartozó nyolc testületből hét nem fogadta el a rendelettervezetet azzal az indokkal, hogy a tájképet megbontaná a sok kivonás, ehhez pedig könynítő intézkedést nem szeretnének hozni.

**dr. Temesvári Zsolt képviselő**: A zártkertek nagy része már be van építve, így ez itt kevésbé releváns.

**Inhof Tamás képviselő**: Hány ingatlant érint?

**Bíró Imre polgármester**: Pontosan nem tudja, de sok van a belterület és külterület határán. A fenti településeknél érthető, hogy miért nem vezették be, de Szepezden mások a viszonyok. Gesztus értékű lenne inkább.

**Varga József alpolgármester**: Ha jól érti, az adásvételek lennének könnyebbek.

**Bíró Imre polgármester**: Igen, ezek már inkább nyaralók. Nem kötelező a rendelet adta lehetősséggel élni.

**dr. Temesvári Zsolt képviselő**: Vannak már kivett zártkertek, nem igazságos, hogy másoknak ezt a lehetőséget nem adják meg.

**Varga József alpolgármester**: Kikerülnek egy kontrollt.

**Inhof Tamás képviselő**: Az eladást viszont megkönnyíti. Így is magas áron vannak az ingatlanok. Tud olyan területet, ami nem ment át a földbizottságon. Sokan nincsenek tisztában azzal, hogy egy drágán megvett ingatlanon mit lehet csinálni és mit nem.

**Bíró Imre polgármester**: Ugyanakkor adóbevételhez is jutnának.

**Varga József alpolgármester**: A szepezdi mezőgazdasági művelés kezd elenyésző lenni.

**Bíró Imre polgármester**: Ha meg nem engedik kivonni, lehet, hogy nem foglalkoznak a területtel, elhanyagolt szőlők lesznek. Még mindig jobb, ha építenek a kis gazdasági épületet, mint, hogy tönkre menjen a szőlő.

*További kérdés, vélemény, javaslat, hozzászólás nem hangzik el, Bíró Imre polgármester*

*a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 2 igen, 1 nem szavazattal**

**- 1 tartózkodás mellett - a határozati javaslatot nem fogadta el.**

**3) Az elismerő cím és helyi kitüntetés alapításáról és adományozásának rendjéről szóló önkormányzati rendelet felülvizsgálata**

*Előterjesztő: Bíró Imre polgármester*

**Bíró Imre polgármester:** 2005-ben alkották meg a kitüntetésekről szóló rendeletet. Most új díjat vezetnek be, a „Jó tanuló, jó sportoló” díjat, ami anyagi elismeréssel is jár. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester*

*a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal**

**– egyhangúlag – az alábbi határozatot hozza:**

**9/2025. (IX.30.) ÖNKORMÁNYZATI RENDELET**

Balatonszepezd Község Önkormányzata Képviselő-testülete a helyi kitüntetések alapításáról és adományozásuk rendjéről szóló rendelet-tervezetet elfogadja és 9/2025. (IX.30.) számon önkormányzati rendeletei közé iktatja.

**4) A településrendezési eszközök módosítása (2025/II.) során döntés környezeti vizsgálat szükségességéről, valamint a partnerségi egyeztetés lezárása**

*Előterjesztő: Bíró Imre polgármester*

**Bíró Imre polgármester:** Egy éve kezdték a HÉSZ módosítást. Azóta sokszor módosult a javaslat. Minden szigorodik, hatályba lépett a BATÉK, bonyolódik minden. A környezeti vizsgálat szükségességéről, és a partnerségi vélemények elfogadásáról is dönteni kell. Az E-TÉR-be fel kell tölteni a dokumentumokat, reméli, hogy az Állami Főépítésznek is megfelelőek lesznek. Egy partneri vélemény érkezett, a beépített és hasznos alapterület közötti eltéréssel kapcsolatosan. A beépített alapterületet kéri használni a rendeletben a véleményező, javasolja elfogadni ezt. A tervezői válaszok elkészültek. A partnerségi eljárást le kell zárni. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester*

*a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal**

**– egyhangúlag – az alábbi határozatot hozza:**

**55/2025. (IX.26.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a településrendezési eszközök módosítása (2025/II.) során megállapítja, hogy az egyes tervek, illetve programok környezeti vizsgálatáról szóló 2/2005. (I.11.) Korm. rendelet alapján megkeresett államigazgatási szervek a beérkezett vélemények figyelembevételével a környezeti vizsgálat elkészítését nem tartják szükségesnek.

A képviselő-testület az államigazgatási szervek véleményével összhangban a környezeti vizsgálat elkészítését nem tartja szükségesnek.

Határidő: azonnal

Felelős: polgármester

*Kérdés, vélemény, javaslat, hozzászólás nem hangzik el, Bíró Imre polgármester*

*a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal**

**– egyhangúlag – az alábbi határozatot hozza:**

**56/2025. (IX.26.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a településrendezési eszközök módosítása (2025/II.) során az államigazgatási szervek véleményére, észrevételeire adott tervezői válaszokat az előterjesztés 1. melléklete szerint elfogadja, egyidejűleg a partnerségi egyeztetést és a véleményezési szakaszt lezárja.

A képviselő-testület a partnerségi egyeztetés során beérkezett lakossági véleményt elfogadja, a tervdokumentációban átvezeti.

Felkéri a polgármestert, hogy a jelen döntéssel összhangban elkészített, a településrendezési eszközök felülvizsgálatának tervezetét záró szakmai véleményezésre az állami főépítészi hatáskörében eljáró vármegyei kormányhivatalnak küldje meg.

Határidő: azonnal

Felelős: polgármester

**5) Döntéshozatal Németh Ferenc könyvének kiadása tárgyában**

*Előterjesztő: Bíró Imre polgármester*

**Bíró Imre polgármester:** Németh Ferenc korábban jelezte, hogy elkészült a 4. könyve. Kérése az volt, hogy 200 példányban jelenjen meg és kért belőle 25 példányt, de a fennmaradó 175 példánnyal az önkormányzat gazdálkodhat. A beérkezett árajánlat összege alapján a testületnek kell dönteni. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester*

*a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal**

**– egyhangúlag – az alábbi határozatot hozza:**

**57/2025. (IX.26.) Bsz. ÖNKORMÁNYZATI HATÁROZAT**

Balatonszepezd Község Önkormányzatának Képviselő-testülete a Németh Ferenc Balatonszepezdi krónika IV. című könyvének 200 példányban történő kiadása tárgyában a Bonex Press Nyomdaipari Kft. (1173 Budapest, Pesti út 41/c.) bruttó 1.997.100 Ft összegű ajánlatát elfogadja.

A szükséges forrást a 2025. évi költségvetésről szóló önkormányzati rendelet terhére biztosítja.

Felhatalmazza a polgármestert a szerződés aláírására.

Határidő: azonnal

Felelős: polgármester

**6) A Balatonszepezd Önkormányzati Sportklub támogatásának jóváhagyása**

*Előterjesztő: Bíró Imre polgármester*

**Bíró Imre polgármester**: Idén 4,5 millió Ft a támogatási keretük. 2.500.000 Ft-os támogatási igény érkezett, működési jellegű kiadásokra. A legnagyobb civil szervezet, akik a legtöbb embert szórakoztatják, a helyieket és más települések lakóit is. Minden héten sportrendezvényt biztosítanak. Kérdezi, hogy valakinek van-e kérdése, észrevétele, hozzászólása?

**Inhof Tamás képviselő**: Minden hétvégén van meccs szezonban. Nagy segítség, hogy megújult az épület és korlát festése, amihez az anyagot az önkormányzat adta, köszönik szépen, szép lett a pálya. Akárhová mennek, viszik Szepezd jó hírnevét, nem sok településen van ilyen szép pálya. Ez az önkormányzat nélkül nem menne.

*További kérdés, vélemény, javaslat, hozzászólás nem hangzik el, Bíró Imre polgármester*

*a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal**

**– egyhangúlag – az alábbi határozatot hozza:**

**58/2025. (IX.26.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a Balatonszepezd Önkormányzati Sportklub 2.500.000 Ft összegű támogatását jóváhagyja.

A képviselő-testület a támogatást előfinanszírozással biztosítja.

A támogatás forrása a 2025. évi költségvetésről szóló önkormányzati rendelet.

Felhatalmazza a polgármestert a támogatási szerződés aláírására.

Határidő: azonnal

Felelős: polgármester

**7) A Balatonszepezdi Gesztenyevirág Nőegylet támogatásának jóváhagyása**

*Előterjesztő: Bíró Imre polgármester*

**Bíró Imre polgármester**: Változatlan a támogatási igény. Újból elmondja, túlzónak tartja. Eldönti a testület, hogy mekkora legyen az összeg. Kérdezi, hogy valakinek van-e kérdése, észrevétele, hozzászólása?

**Varga József alpolgármester**: Az előző ülésen ő kifogásolta, hogy nem látja a működésüket. Azóta ez nagyot változott, javasolja megadni a kért támogatást.

*További kérdés, vélemény, javaslat, hozzászólás nem hangzik el, Bíró Imre polgármester*

*a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 3 igen szavazattal**

**– 1 tartózkodás mellett – az alábbi határozatot hozza:**

**59/2025. (IX.26.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a Balatonszepezdi Gesztenyevirág Nőegylet 700.000 Ft összegű támogatását jóváhagyja.

A képviselő-testület a támogatást előfinanszírozással biztosítja.

A támogatás forrása a 2025. évi költségvetésről szóló önkormányzati rendelet.

Felhatalmazza a polgármestert a támogatási szerződés aláírására.

Határidő: azonnal

Felelős: polgármester

**8) Az egyes szociális és gyermekvédelmi ellátási formák szabályozásáról szóló 4/2020. (IV.7.) önkormányzati rendelet módosításáról szóló rendelet véleményezése**

*Előterjesztő: Bíró Imre polgármester*

**Bíró Imre polgármester**: Zánka rendeletalkotását kell véleményezniük, a díjak emelkednek. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester*

*a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal**

**– egyhangúlag – az alábbi határozatot hozza:**

**60/2025. (IX.26.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a szociális étkeztetés és gyermekétkeztetés, mint társulásban ellátott feladatok vonatkozásában a társulási megállapodásban rendeletalkotásra kijelölt Zánka Község Önkormányzatának az étkezési térítési díjakkal kapcsolatos rendeletalkotásával egyetért.

**9) Bursa Hungarica Felsőoktatási Önkormányzati Ösztöndíjrendszer 2026. évi fordulójához történő csatlakozás**

*Előterjesztő: Bíró Imre polgármester*

**Bíró Imre polgármester**: Minden évben csatlakoznak. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester*

*a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal**

**– egyhangúlag – az alábbi határozatot hozza:**

**61/2025. (IX.26.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a 2026. évre csatlakozik a Bursa Hungarica Felsőoktatási Önkormányzati Ösztöndíjpályázathoz.

Felhatalmazza a polgármestert a csatlakozásról, valamint az elektronikus adatbázis használatáról szóló nyilatkozat aláírására és a pályázati kiírás közzétételére.

Határidő: 2025. szeptember 29.

Felelős: polgármester

**10) Fogorvosi helyettesítés tudomásul vétele**

*Előterjesztő: Bíró Imre polgármester*

**Bíró Imre polgármester**: Doktor úr műtét előtt áll, egy ideig nem tudja ellátni a tevékenységét, dr. Kara Katalin fogja helyettesíteni. Tudomásul veszik. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester*

*a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal**

**– egyhangúlag – az alábbi határozatot hozza:**

**62/2025. (IX.26.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete Dr. Hargitai Zsolt fogorvos tájékoztatását, miszerint a balatonakali rendelőben Dr. Kara Katalin fogja helyettesíteni, tudomásul veszi.

**11) Kötelező felvételt biztosító általános iskolai körzethatárok véleményezése**

*Előterjesztő: Bíró Imre polgármester*

**Bíró Imre polgármester**: A tankerület beszerzi az önkormányzatok véleményét. Az iskolával elégedettek. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester*

*a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal**

**– egyhangúlag – az alábbi határozatot hozza:**

**63/2025. (IX.26.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a Balatonfüredi Tankerületi Központ által összeállított, Balatonszepezd község közigazgatási területére vonatkozó kötelező felvételt biztosító általános iskolai körzethatárral egyetért, annak módosítását a következő (2026/2027.) tanévre vonatkozóan nem tartja szükségesnek.

A Zánkai Közös Önkormányzati Hivatal Jegyzőjének nyilvántartásában Balatonszepezd településen lakóhellyel, ennek hiányában tartózkodási hellyel rendelkező, hátrányos helyzetű általános iskolába járó gyermek nem szerepel.

Határidő: azonnal

Felelős: polgármester

**12) Emléktábla állítása Jancsek Antal részére**

*Előterjesztő: Bíró Imre polgármester*

**Bíró Imre polgármester**: Helyi kötődésű festő, már többször volt kiállítás a képeiből a kultúrházban. Ahol a nyaralójuk volt, a lánya oda szeretne emléktáblát. Szép és méltó emléktábla, elfogadásra javasolja. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester*

*a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal**

**– egyhangúlag – az alábbi határozatot hozza:**

**64/2025. (IX.26.) Bsz. ÖNKORMÁNYZATI HATÁROZAT**

Balatonszepezd Község Önkormányzatának Képviselő-testülete Jancsek Antal festőművész (1907-1985) részére emléktábla állításához és az emléktábla a Balatonszepezd, Halász utca 16. számú ingatlan előtti közterületen (Balatonszepezd 451 hrsz.) való elhelyezéséhez hozzájárul.

**13) A Balaton Fejlesztési Tanács által közzétett „Településfejlesztést szolgáló beruházások támogatás” tárgyú pályázat benyújtása**

*Előterjesztő: Bíró Imre polgármester*

**Bíró Imre polgármester**: A BFT által közzétett pályázatról van szó. A kultúrház udvarát és a színpadot kellene befejezni. Napvitorla rendszert terveznek a színpad fölé. 400.000 Ft az önrész, aminek a vállalásáról nyilatkozni kell. Kérdezi, hogy valakinek van-e kérdése, észrevétele, hozzászólása?

**Varga József alpolgármester**: Támogatja, ugyanakkor, ha erről korábban beszéltek volna, akkor a strandi lidósítás irányába mentek volna el.

**Szántó Szilvia irodavezető**: Megvannak a paraméterek, hogy mire lehet pályázni.

**Varga József alpolgármester**: Beszélhettek volna róla, hogy a tető ne csak egy napvitorla legyen, hanem valami komolyabb.

**Szántó Szilvia irodavezető**: Jelezték, hogy kevés a forrás. A napvitorlát emlékei szerint megbeszélték.

**Varga József alpolgármester**: Tudtak volna saját erőből hozzátenni. Azt beszélték, hogy komplexebb tetőt kellene kapnia.

**Szántó Szilvia irodavezető**: De ez most csak a színpad fölé lesz, nem az egész területre.

**Inhof Tamás képviselő**: Módosítható még?

**Szántó Szilvia irodavezető**: Még nem adták be, szeptember 30-a a határidő. Beadás után már nem lehet módosítani.

**Inhof Tamás képviselő**: Oda egy teljes tető kellett volna, az jobb biztonságot ad.

**Bíró Imre polgármester**: Egy komolyabb építmény az építési engedélyköteles.

*További kérdés, vélemény, javaslat, hozzászólás nem hangzik el, Bíró Imre polgármester*

*a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal**

**– egyhangúlag – az alábbi határozatot hozza:**

**65/2025. (IX.26.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a Balatoni Fejlesztési Tanács „Településfejlesztést szolgáló beruházások támogatása” tárgyában benyújtott eredményes pályázata esetén a projekt megvalósítását, az 5 éves fenntartási kötelezettséget és a 400.000 Ft önerő megfizetését vállalja.

A szükséges forrást a 2025. évi költségvetésről szóló önkormányzati rendelet terhére biztosítja.

Felhatalmazza a polgármestert a szerződés megkötésére és az egyéb szükséges intézkedések megtételére.

Határidő: azonnal

Felelős: polgármester

Több napirendi pont nem lévén Bíró Imre polgármester megköszöni a nyilvános ülésen való részvételt, és azt 9.00 órakor bezárja.

K. m. f.

**Bíró Imre dr. Varga Viktória**

polgármester jegyző